
	פסק דין



1. לפני ערעור על החלטות הוועדה הפסיכיאטרית מיום 7.8.24, לפיה נדחה עררו של המערער על  הוראת האשפוז שהוצאה כלפיו ע"י הפסיכיאטר המחוזי ביום 4.8.24 ועתידה להסתיים עוד יומיים ביום 10.8.24 .
כעולה מהבקשה להוראת  אשפוז כפוי ומהוראת האשפוז, המערער בן XXX, בעברו שימוש בסמים. המערער אושפז ביום 25.7.24 בכפיה ובהמשך, בהעדר אינדיקציה להמשך אשפוז כפוי, חתם  על הסכמה לאשפוז מרצון עם תכנית לעבור למחלקה פתוחה או בית מאזן. בעקבות החמרה ניכרת במצבו הוגשה בקשת מנהל המחלקה להורות על אשפוזו הכפוי הדחוף של המערער. הפסיכיאטר המחוזי  מצא בבדיקתו בין היתר כי המערער באי שקט, חשיבה בלתי מאורגנת ובמצב פסיכוטי עם סיכון פיזי לאחרים  ולכן הורה על אשפוזו (להלן: "הוראת אשפוז"). 
2. המערער, יחד עם הוריו (למען הנוחות יכונה להלן המערער בלבד), הגישו ערר לוועדה הפסיכיאטרית על הוראת האשפוז. 

בהחלטת הועדה הפסיכיאטרית מיום 4.8.24 נקבע כי נוכח הסכמת המערער לאשפוז כפוי הדיון בערר "התאיין". במסגרת ע"ו 14482-08-24 ומאחר שנטען כי המערער לא נתן הסכמתו להמשך אשפוז כפוי, הוחזר הדיון בערר אל הוועדה וזאת על מנת שידונו לגופן טענות המערער המופנות להוראת האשפוז. 

בתאריך  7.8.24 התכנסה הוועדה הפסיכיאטרית לדון בערר ובסיום  הדיון החליטה כי הוראת האשפוז הוצאה כדין וכי דין הערר להידחות. הוועדה הפנתה לדווחי המחלקה (דו"ח ביקור) וכן לבדיקתו של המערער בפניה ולממצאיה. הוועדה מצאה בבדיקתה כי התובנה למצבו ולצורך בטיפול לקויה וכן כי כושר השיפוט ובוחן המציאות של המערער פגומים בצורה ניכרת. הוועדה העריכה את  כי רמת מסוכנותו של המערער  לעצמו ולאחרים הינה ברמה בינונית ולכן חלופת אשפוז אינה ישימה. 

3. טענות המערער –המערער הפנה לרקע לאשפוז: לדבריו בשנת XXX חווה התקף פסיכוטיXXX  . כחודש לאחר מכן שב לאיתנו.  ב-XXX כעשר שנים לאחר מכן חלה תפנית במצבו הנפשי ולכן פנה מיוזמתו למשפחתו לקבל עזרה. הואיל ולא היה ניתן לאתר רופא מ"הרגע להרגע" פנה המערער באמצעות בני משפחתו למרכז בריאות הנפש XXX. חרף רצונו לאשפוז מרצון הוחלט ביום 25.7.24 על אשפוז כפוי במחלקה סגורה שתנאיה קשים. המערער הגיש ערר על ההחלטה לאשפוז כפוי והערר נדחה ביום 28.7.24. המערער ומשפחתו רצו להגיש ערעור על החלטת הוועדה, אך לאחר שיחה עם סגנית המנהל במסגרתה הבהירה כי אין בכוונתה להאריך את האשפוז, החליטו שלא לערער. בהמשך ועד למציאת טיפול חלופי, חתם המערער ביום 31.7.24 על טופס אשפוז מרצון. במקביל, הובטח כי המערער יועבר למחלקה פתוחה שהתנאים בה טובים יותר. ביום 4.8.24 נדהמה המשפחה והמערער לגלות כי הוחלט להוציא למערער הוראת אשפוז בכפיה. 
המערער מלין על הקביעות שבהוראת האשפוז שאינן מתיישבות, לטענתו, עם עובדות המקרה ובאופן שלא מתקיימים התנאים הקבועים בחוק ובכללם מסוכנות מיידית משלא אירע כל אירוע אלימות מצד המערער מאז אשפוזו ועד מועד הגשת הערר שבמוקד. ולכן לטענת המערער אין כל הצדקה לשלול את חירותו. 
לטענת המערער, החלטת הוועדה ניתנה זמן קצר לאחר סיום הדיון בוועדה  שכן היא גיבשה עמדתה וקיבלה החלטתה עוד קודם לדיון בוועדה, תוך שהבסיס להחלטה כה מהירה היה  ביצוע "העתק- הדבק" להחלטה קודמת שניתנה בעניינו (4.8.24). 
המערער טען כי הוראת האשפוז שהוצאה על ידי הפסיכיאטר המחוזי הוצאה שלא כדין  מבלי שהוצג ממצא המעיד על מסוכנות מיידית כלשהי  ולמרות שהמערער שיתף פעולה, חתם על טופס אשפוז מרצון והביע נכונות לכל אורך הדרך לקבל טיפול רפואי. המערער הפנה להתעלמות הוועדה מהסכמתו לאשפוז מרצון שניתנה 5 ימים לפני הוראת האשפוז וטען כי מאחר שהסכים להתאשפז מרצון, לא היה מקום להוציא הוראת אשפוז בכפיה. לטענת המערער הוועדה לא הציגה נימוקים לקביעתה בדבר רמת מסוכנותו ומעשיו לא הקימו כל אינדיקציה לגיבוש סכנה מיידית לעצמו או לאחרים. המערער טען כי הדיווחים בדו"ח הביקור היו מגמתיים ושקריים ואין בהם לשקף את התנהגותו. כן טען המערער כי  הוועדה לא בדקה וממילא לא נתנה דעתה לחלופות אשפוז כנדרש.
4. המשיבה טענה כי החלטת הוועדה סבירה ומקצועית והתקבלה לאור בדיקת המערער, התרשמות הוועדה מהמערער ומהחומר הרפואי בעניינו ולכן אין כל פגם המצדיק התערבות בהחלטה.
דיון

5. בהתאם לפסיקה,בערעור על החלטת הוועדה הפסיכיאטרית, ערכאת הערעור בודקת את תקינות ההליך כפי שנוהל בפני הוועדה, וכן את סבירותה של החלטת הוועדה. סבירות ההחלטה נבחנת על פי התאמתה לתמונת המצב הכוללת לגבי החולה, עברו, הרקע שלו, טיב מחלתו, אשפוזיו בעבר והאירועים בהם היה מעורב, הפרשה הנוכחית, ואפשרויות שיקומו, ובהתחשב בהערכה, על הצפוי לקרות עמו, אם ולאחר השחרור. עצם קיומה של מחלת נפש או מצב פסיכיאטרי פעיל אינם יכולים להצדיק בפני עצמם שלילת חירות במסגרת אשפוז בכפייה, אם לא מתקיים קשר סיבתי בין המצב הנפשי למסוכנות. יחד עם זאת קשר סיבתי זה נבחן באופן מקצועי ובעניין זה מפעילה הוועדה שיקול דעת מקצועי על בסיס החומר המונח בפניה ובדיקתה-התרשמותה מהחולה וראה בעניין זה דברי כב' השופט ד. מינץ ב-ע"ו  48028-12-16 פלונית נ' היועמ"ש  (29.12.16) שם התייחס למידת ההתערבות של בית המשפט בהחלטת הוועדה:
"צריך לנקוט במידה רבה של זהירות בכל הנוגע להתערבות בה. ההלכה היא כי בית המשפט ימנע מלהתערב בקביעותיה של הוועדה בדבר מסוכנותו של אדם, כיצד להעריכה, ואם ניתן להסתפק בעניינו בחלופת אשפוז... אכן, אשפוז כפוי פוגע בחירותו של אדם, אך ככל שהוועדה הפסיכיאטרית סבורה כי מבחינה מקצועית לא ניתן למנוע את המסוכנות של המטופל בלא לאשפזו אשפוז כפוי, הרי שרק במצבים חריגים יתערב בכך בית המשפט" (שם פסקה 9).
6. לעניין תקינות ההליך-בניגוד להחלטה הקודמת בגינה הוחזר הדיון בערר לוועדה, ההחלטה עתה ניתנה לגופם של דברים ולאחר שהוועדה בחנה את מצבו של המערער, הן על בסיס החומר הרפואי שהונח בפניה והן על סמך בדיקתה והתרשמותה. הטענה כאילו ההחלטה ניתנה באופן מהיר מידי או על בסיס 'copy paste  הינה טענה המניחה, בניגוד לעולה מפרוטוקול הוועדה, כאילו המדובר בוועדה שלא שקלה כראוי את הדברים, אלא החליטה מראש מה תהיה הכרעתה. טענה זו אינה מתיישבת כאמור עם  הפרוטוקול ממנו עולה כי התקיימה שיחה עם המערער, הוועדה התרשמה מהמערער וממצבו ואף פירטה את נימוקיה הענייניים להחלטתה. עיון בנימוקים מעלה כי הוודעה עיינה בחומר שהיה מונח לפניה לרבות הבקשה להוראת אישפוז כפוי והתייחסה מפורשות לדיווחים שניתנו בעניינו של המערער. ודוק, הוועדה הקודמת כלל לא דנה בערר מחמת שסברה שהמערער חזר בו  מהערר. נימוקי הוועדה נפרסים על פני עמוד וחצי. מתואר שם הרקע לאשפוז ואירועים שאירעו בימים 4.8.24 ו- 5.8.24 ובכלל זאת  תיאור החמרה מהצוות הרפואי, התקרבות למטופלים כולל XXX, סף גירוי נמוך. בהמשך, התססת מטופלים, סירוב ליטול תרופות, אי שקט פסיכומוטורי ואף תואר כיצד המערער מעיר מטופלים משנתם. ביום 6.8.24 מתואר אף כיצד המערער מתגרה במטופלים, נכנס לאגף נשים – נכנס לחדר מטופלת ואף התעמת איתה מילולית. בבדיקת הועדה נמצא כושר שיפוטי לקוי  ורמת מסוכנות בינונית. 
בכל הכבוד לא מצאתי בנימוקים בעניין זה די ואין בהם, אלא כדי להביע זילזול ביושרתה המקצועית של הוועדה בה חברים בנוסף למשפטן, גם 2 פסיכיאטריים מוסמכים.
7. במישור המהותי לעניין סבירות ההחלטה: לאחר עיון בחומר הרפואי, בטיעוני הצדדים ובפרוטוקול הוועדה, שוכנעתי כי החלטת הוועדה סבירה וזאת נוכח החומר הרפואי בעניינו של המערער, התרשמותה של הוועדה מהמערער וממצאי בדיקתה ביחס להתנהגותו והערכת מסוכנותו של המערער שהינה הערכה מקצועית. שוכנעתי כי הוועדה צדקה בכך שלא מצאה דפי בהחלטת  הפסיכיאטר המחוזי:  הוראת אשפוז  כפוי יכולה להינתן ע"י הפסיכיאטר המחוזי בעקבות בדיקה פסיכיאטרית לאחר שהפסיכיאטר המחוזי שוכנע כי קיים קשר סיבתי בין המחלה, שפגמה במידה ניכרת בכושר שיפוטו או בכושרו של החולה לביקורת המציאות וכי בעקבות זאת הוא עלול לסכן את עצמו או את זולתו סיכון פיזי  מיידי או כי חלו לגביו שאר התנאים שבסעיף 7 של החוק. 
עיון בהוראת האשפוז מעלה כי ממצאיה אכן מבססים בצורה ראויה את המסקנה כי נדרשת הוראת אשפוז ולכן בצדק נדחה הערר עליה. מעיון בבקשת האשפוז עולה כי המערער סובל ממצב פסיכוטי וידוע על שימוש בסמים. מנהל המחלקה בה היה מאושפז המערער הבהיר כי חלה החמרה במצבו של המערער וכי בימים האחרונים שלפני הוראת האשפוז היה באי שקט גובר, התקרב אל מטופלים, ניסה לגעת בהם. בבדיקתו של המערער ע"י הפסיכיאטר המחוזי נמצאו בין היתר, אי שקט בולט, חשיבה לא מאורגנת והוא נמצא במצב פסיכוטי עם סיכון פיסי לאחרים.
ההערכה כי המערער הינו במצב פסיכוטי עם סיכון פיסי לאחרים הינה הערכה מקצועית. אמנם בהתאם לסעיפי החוק, אשפוז בכפיה הוא אמצעי בו יש לנקוט רק בלית ברירה, כשהמחלה פעילה, משפיעה על התנהגות החולה תוך פגיעה ניכרת בכושר השיפוט שלו ובבקרת המציאות באופן שהוא עלול לסכן את עצמו או את אחרים. אולם המסקנה המקצועית כי אכן מצבו של המערער עונה על האמור נמצאה בבדיקת ובהערכת 3 גורמים פסיכיאטריים כדלקמן: 
בבקשה להוראת אשפוז כפוי שהוציא מנהל המחלקה - תחת סיבת הבקשה: "מצב פסיכוטי חריף עם סיכון מיידי", וכן בין יתר ממצאי בדיקתו: שיפוט ותובנה לקויים בצורה ניכרת" בהערכת הסיכון: "אלימות כלפי הזולת תוקפנות כלפי הזולת,סיכון עצמי".

אמנם מנהל המחלקה ציין כי מאחר שלא הייתה התנהגות אלימה, לא הוארכה הוראת האשפוז הכפוי ולאחר שיחה עם המשפחה חתם המערער על אשפוז בהסכמה. אולם דווקא נתון זה מחזק את המסקנה כי בהעדר התוויה להארכת הוראת אשפוז כפוי וכשהייתה התרשמות מקצועית כי אין המדובר במסוכנות המחייבת אשפוז כפוי, לא הוצאה הוראה כאמור.יש בכך להחליש את טענת המערער כאילו מדובר בהתנכלות מגמתית אליו. יחד עם זאת וכאמור, בהמשך,חלה החמרה במצב המערער לרבות החמרה ברמת שיתוף הפעולה שלו, התנהגות חסרת שיפוט(מתפשט, רודף אחרי מטופלים, מנסה לגעת בסובבים) חוסר תובנה מוחלט למצבו ולצורך בטיפול...מהווה סיכון פיסי מיידי לעצמו ולסובבים אותו". 

גם בדיקת ההועדה הפסיכיאטרית עצמה העלתה כי התובנה למצבו ולצורך בקבלת טיפול לקויה וכי השיפוט ובוחן המציאות של המערער פגומים בצורה ניכרת. הוועדה פירטה כי בשיחה עם המערער  מצאה הפרעות בהלך החשיבה. הוועדה התייחסה בין היתר גם לדווח מהמחלקה מהם,בניגוד לנטען בערעור עולה מסד עובדתי למסוכנותו ובין הייתר ובאופן תמציתי בלבד: 

XXX
כאמור מהדיווחים דלעיל עולה כי המערער אף סירב ליטול טיפול וכשנטל היה זה לאחר שכנוע רב (אין המדובר במקרה בודד כפי שנטען בערעור). יצויין כי האשפוז הכפוי מאפשר לתת לחולה טיפול נפשי הולם וזאת גם אם אינו חפץ באותו טיפול, או חלק ממנו לרבות תרופות מסוימות. 

גם הוועדה עצמה מצאה בבדיקתה כי תובנת המערער למצבו ולצורך בטיפול לקויה וכי השיפוט ובוחן המציאות שלו פגומים בצורה ניכרת. הוועדה שוכנעה כי התנהגותו חסרת הגבולות מצביעה על מסוכנות ברמה בינונית הן לעצמו והן לאחרים וכי משום כך בשלב זה חלופת אשפוז אינה ישימה.

הינה כי מדובר ב-4 פסיכיאטריים מוסמכים-מנהל המחלקה, הפסיכיאטר המחוזי ו-2 הפסיכיאטריים חברי הוועדה, שהגיעו לאותה מסקנה מקצועית בדבר מצבו ומסוכנותו של המערער ולאחר עיון, לא מצאתי כי ההחלטה בלתי סבירה במידה המצדיקה התערבות. 

וראה דברי ביה"מ ב- רע"א 386/14 אלמוני נ' משרד הבריאות (03.02.2014) אשר מתאימים גם לענייננו:

"באשר לטענה כי קביעת הוועדה בדבר מסוכנות המבקש לא נומקה כראוי; לאחר עיון בחומר שהונח לפני הוועדה, בפרוטוקול הדיון שהתקיים לפניה ובהחלטתה, סבורני כי דינה להידחות. הערכת מסוכנתו של אדם אינה בגדר מדע מדויק, אלא היא מתבססת על בחינת מצבו הנוכחי של מי שמסוכנותו מוערכת, בשים לב לעברו, לתהליך הטיפולי ולתוצאותיו ולגורמי הסיכון המלווים אותו. כל זאת, בהתחשב בעמדת הרופאים המטפלים בו, המוצגת לפני הוועדה ומתבססת על ניסיונם המקצועי [ראו: רע"א 9716/10 פלוני נ' היועץ המשפטי לממשלה [פורסם בנבו] (12.1.2011), פסקה 8 להחלטה (להלן: עניין פלוני)]. קביעת הוועדה בענייננו, בדבר מסוכנות המבקש, בוססה על תשתית עובדתית מספקת עליה עמדה הוועדה במסגרת החלטתה, כעולה מעיקריה שהובאו לעיל".

8. לא מצאתי בסיס לטענה בערעור כי המערער שיתף פעולה עם הטיפול  והטענה נסתרת מדו"ח הביקור כאמור, ממנו עולה כי המערער דווקא סירב ליטול טיפול ובמקרה שהסכים, היה זה רק לאחר שכנוע. הטענה שהועלתה בדיון כאילו מדובר רק בהתנגדות לזריקות, הינה טענה שלא רק שאינה עולה מהמסמכים העומדים בפני, אלא שבהעדר יכולת רפואית להבין את האבחנה בין טיפול כזה או אחר ואת התועלת שבכל טיפול ספציפי (זריקה או אחר),ברי כי ביה"מ אינו יכול להתבסס על טענה מסוג זה, לצורך קביעה כי בניגוד לקביעת גורמי המקצוע גם ללא אשפוז בכפיה, ניתן יהיה להבטיח את הטיפול רק על בסיס הסכמתו של המערער.

נתתי את תשומת ליבי לטענות בדבר התנאים הקשים במחלקה הסגורה, כמו גם לעובדה שהמערער נתן הסכמתו וחתם על טופס אשפוז מרצון, וכן לאכזבה אותה נחל המערער שהבין שהוא לא עובר למחלקה אחרת. יחד עם זאת אין בכל הטענות הללו להשפיע בעת שביה"מ נדרש לבחון האם יש מקום להתערב בהחלטת הוועדה.

9. הטענה כאילו צויינו במסמכים הרפואיים אירועים שכלל לא התרחשו הינה טענה חמורה בעלת נופך פלילי שלא מצאתי לה בסיס ראייתי. לגבי האירוע הראשון- XXX
גם בהתייחסות לאירוע השני וכאילו הרישום על פיו המערער שוחח טלפונית עם אביו, היה חשדן כלפיו ואמר שהוא מדבר עליו מוזר, הינו רישום שקרי, לא מצאתי ממש. טענה זו התבססה על עמדת האב כי הרישום לא שיקף את הלך השיחה ביניהם, או את שיחתו עם הרופאה אשר אמרה לו כי המערער היה מפוקס. יחד עם זאת אין בכך שהמערער היה מפוקס, כדי לשלול את התרשמות אנשי המקצוע (בניגוד להתרשמות האב) כי המערער גילה חשדנות כלפי אביו.

10. בכל מקרה אבהיר כי הוראת האשפוז נשוא הערר שהוגש לוועדה,ניתנה על בסיס בקשת מנהל המחלקה אשר ניתנה עוד בטרם הופיעו אותם אירועים שלטענת המערער רישומם בדוח הביקור אינו נכון. משהן מבקשה זו והן מבדיקת הפסיכיאטר המחוזי נמצא שהתקימו התנאים המפורטים לעיל לאשפוז כפוי, אין מקום להתערב בהחלטת הוועדה אשר דחתה את הערר על הוראת האשפוז (מה גם שכאמור גם הוועדה מצאה בעת בדיקתה כי מתקיימים התנאים וכי רמת מסוכנותו של המערער בינונית). וראה ע"ו45305-03-13  פלונית נ' הוועדה הפסיכיאטרית ליד בית החולים טירת הכרמל":

דחיית הערעור מוצדקת גם על פי נימוקים נוספים. גם בעת הדיון בערר על הוועדה לבדוק את החולה, אך הדגש בדיון במסגרת זאת הוא על תקפות ונכונות החלטת הפסיכיאטר המחוזי בהוצאת ההוראה. דיון כזה, בעיקרו, נסב על העבר הקרוב, לא על העתיד. על כן, ככלל, אין לראות בסברה כי כיום (במועד הדיון בערר) החולה אינו שרוי במצב פסיכוטי, ראיה בעלת משקל מכריע ובלעדי לגבי מצבו בעת הוצאת ההוראה. השאלה שעמדה בפני הוועדה היא האם ההוראה הוצאה כדין. היינו, האם היה יסוד מספיק לפסיכיאטר המחוזי להיווכח ולהשתכנע כי המערערת חולה וכי מפאת מחלתה נפגע כושר השיפוט שלה וכושרה לביקורת המציאות פגיעה ניכרת, תוך יצירת סיכון פיסי ממשי לעצמה או לסובבים. הוועדה בחנה זאת, ואיני רואה כי שגתה במסקנתה שהתנאים לאשפוז התקיימו. מכך התחייבה דחיית הערר"
אינני מקבלת את הטענה כאילו לאור סעיף 4 לחוק, די בחתימה על אשפוז מרצון כדי להביא לכך שלא ניתן יהיה להוציא הוראת אשפוז כפוי בשעה שמתקיימים התנאים בחוק שנקבעו לכך. אמנם המערער הסכים לאשפוזו ואולם ע"פ המתואר חלה החמרה במצבו. בניגוד למתואר  בסעיף 29 להודעת הערעור, אין המדובר ברגע אחד בודד בו המערער הביע הסתייגות מנטילת התרופות ועיון בדו"ח הביקור מעלה כי מדובר במס' פעמים בהם סירב ליטול טיפול. במצב בו הערכת אנשי המקצוע הינה כי מצבו של המערער הוא כזה שכתוצאה ממנו נפגמו במידה ניכרת כושר שיפוטו, או כושרו לבחינת המציאות והוא עלול לסכן את עצמו, או זולתו סיכון פיסי מיידי והמערער אף סירב לטיפול, לא ניתן לסמוך עוד על הסכמתו של המערער. דווקא מהוראות סעיף 4 לחוק המאפשרות המשכיות בין אשפוז מרצון לאשפוז כפוי, בכך שהחותם על אשפוז מרצון לא ישוחרר מיד עם בקשתו, אלא המחוקק הורה על  48 שעות במהלכן יכול הפסיכיאטר המחוזי להוצאת הוראת אשפוז, יש כדי להצביע שאין בכוח ההסכמה לאשפוז מרצון כדי למנוע במקרה הצורך הוצאת הוראת אשפוז כפוי ככל שמתקיימים התנאים לאשפוז כפוי כמפורט בסעיף 6 או 7 לחוק. אינני מוצאת היגיון בפרשנות על פיה יהיה הפסיכיאטר המחוזי מנוע מלהיעתר לבקשה להוצאת הוראת אשפוז כאשר מתדרדר מצבו של מאושפז מרצון למצב בו מתקיימים התנאים שנקבעו בחוק לאשפוז כפוי, ויידרש להמתין ולשים עצמו בסד זמנים של 48 שעות רק מעת שהמאושפז יחליט כי ברצונו לשחרר את עצמו. 
11. הטענה כאילו אין בחדירה למרחב פרטי של אדם אחר במהלך שיחה עימו כדי להעיד על מסוכנות מתעלמת מהקשרם של הדברים ומההתייחסות למערער הספציפי. בוודאי שברגיל אין בהנחת יד, או במגע כלשהוא  תוך כדי שיחה עם אחר ,כדי להעיד על מסוכנות. אולם כאשר מדובר במי  שהקביעה הרפואית לגביו הינה כי הוא מצוי במצב פסיכוטי וכושר השיפוט שלו ובוחן המציאות שלו פגומים וכאשר קיימים מס' דיווחים בדוח הביקור, לרבות על XXX וכיוב',לא ניתן עוד להתייחס להתנהגות זו כהתנהלות רגילה של מגע תוך כד שיחה או כיוב'.

הוועדה התייחסה לחלופות אשפוז ואולם קבעה שלאור רמת מסוכנותו הבינונית של המערער, לא ניתן בשלב זה להעבירו לחלופת אשפוז וגם בכך לא מצאתי פגם.

12. עיינתי במאמר שהגישה לעיוני באת כוח המערער ואולם לא מצאתי כי ניתן להקיש מהמקרים המופיעים שם, אשר לגביהם הביע ביה"מ דעתו כי המסוכנות נקבעה באופן סתמי, ללא נימוק או רק על בסיס אשפוזים קודמים או מצב רפואי בעבר, כדי להקיש לענייננו. אין חולק כי לצורך קביעת מסוכנות יש צורך בביסוס עובדתי. יחד עם זאת לצורך הקביעה הנדרשת לאשפוז כפוי אין צורך שתתרחש פגיעה אלימה בפועל אלא צריך ביסוס עובדתי להערכה הרפואית כי סיכון זה עלול להתממש וראה ע״ו 69471-02-19 פלוני נ' הוועדה הפסיכיאטרית:
"אין הכרח לחכות ולהמתין  לכך שסיכון פיזי יתבטא בפגיעה בפועל. כל שנדרש הוא כי החולה "עלול לסכן את עצמו או את זולתו סיכון פיזי". יש חשיבות למושג "עלול", החשש צרי להיות ממשי ומוחשי". 

13. לאור כל האמור ומששוכנעתי כי לא נפל פגם בהחלטת הוועדה לדחות את הערר על הוצאת הוראת האשפוז הכפוי, דין הערעור להידחות וכך אני מורה.
פסה"ד המקורי ניתן ביום 8.8.24 והנוסח שנחתם היום הינו הנוסח המותר לפרסום לאור בקשת ב"כ המשיבים ולאחר שהגעתי למסקנה כי האיזון הנדרש מאפשר פרסום פסה"ד לאחר עריכה ובהשמטת פרטים מזהים.
פסה"ד הערוך יועבר לדוברות בקובץ וורד ויותר לפרסום רק מעוד 7 ימים (דהיינו החל מיום 15.10.24).

